ผู้ว่าราชการจังหวัดแม่ฮ่องสอน ออกประกาศขยายเวลามาตรการห้ามเผาเด็ดขาด ตั้งแต่ 14-20 มีนาคม 2564
นายสิธิชัย จินดาหลวง ผู้ว่าราชการจังหวัดแม่ฮ่องสอน ออกประกาศจังหวัดแม่ฮ่องสอน เรื่อง มาตรการควบคุมสูงสุด ห้ามเผาเด็ดขาด พ.ศ.2564 ฉบับที่ 2 ประกาศขยายเวลาการบังคับใช้มาตรการควบคุมระดับสูงสุด โดยการห้ามเผาเด็ดขาดทุกกรณี ตั้งแต่วันที่ 14 มีนาคม 2564 ถึงวันที่ 20 มีนาคม 2564 หากผู้ใดฝ่าฝืนจะมีความผิดตามกฎหมายและต้องถูกดำเนินคดี ตามกฎหมายที่เกี่ยวข้องอย่างเด็ดขาด        ต่อเนื่อจากที่จังหวัดแม่ฮ่องสอน ได้ประกาศมาตรการควบคุมสูงสุด ห้ามเผาเด็ดขาด ตั้งแต่วันที่ 8 -14 มีนาคม 2564 เพื่อลดความรุนแรงของสถานการณ์ไฟป่า หมอกควัน และฝุ่นละอองในพื้นที่จังหวัดแม่ฮ่องสอน ตลอดจนบรรเทาผลกระทบต่อที่เกิดขึ้น ต่อสุขภาพของประชาชน เศรษฐกิจ สังคม และคุณภาพสิ่งแวดล้อมในพื้นที่ โดยมอบหมายศูนย์ปฏิบัติการไฟป่าจังหวัดแม่ฮ่องสอน ติดตามและประเมินสถานการณ์ในพื้นที่อย่างใกล้ชิดนั้น        ศูนย์ปฏิบัติการไฟป่าจังหวัดแม่ฮ่องสอน พบว่า สถานการณ์ปัจจุบันค่าฝุ่นละอองขนาดเล็กไม่เกิน 2.5 ไมครอน หรือ PM 2.5 ตั้งแต่วันที่ 8-13 มีนาคม 2564 มีค่ามากกว่า 200 ไมโครกรัมต่อลูกบาศก์เมตร อยู่ในระดับอันตรายสูงสุด มีผลกระทบต่อสุขภาพ ให้งดกิจกรรมกลางแจ้งและสวมใส่หน้ากากอนามัย#ผู้ว่าฯ แม่ฮ่องสอน ออกประกาศขยายเวลามาตรการห้ามเผาเด็ดขาด #ตั้งแต่วันที่ 14-20 มีนาคม 2564 #สำนักข่าวกรมประชาสัมพันธ์ #NNT #ILOVETHAILAND